U-I-131/08
Natisni
Opravilna št.:
U-I-131/08
Datum odločitve:
22. 5. 2008
ECLI:
ECLI:SI:USRS:2008:U.I.131.08
Akt:
Odlok o nadomestilu za uporabo stavbnega zemljišča na območju Mestne občine Nova Gorica (Uradno glasilo, št. 10/97 in 2/99, Uradne objave, št. 19/99, 24/2000, 1/02 in 4/03 ter Uradni list RS, št. 133/03 in 88/04), 10. in 10. b čl.
Izrek:
Pobuda za začetek postopka za oceno ustavnosti in zakonitosti 10. in 10.b člena Odloka o nadomestilu za uporabo stavbnega zemljišča na območju Mestne občine Nova Gorica (Uradno glasilo, št. 10/97 in 2/99, Uradne objave, št. 19/99, 24/2000, 1/02 in 4/03 ter Uradni list RS, št. 133/03 in 88/04) se zavrže.
Evidenčni stavek:
V primerih, ko izpodbijani predpis ne učinkuje neposredno, izkazuje pobudnik pravni interes za oceno ustavnosti in zakonitosti izpodbijanega predpisa šele po izčrpanju vseh pravnih sredstev v postopkih pred pristojnimi sodišči hkrati z vložitvijo ustavne pritožbe.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Petrol, d. d., Ljubljana
Datum vloge:
6. 5. 2008
Vrsta odločitve:
sklep
Vrsta rešitve:
zavrženje
Dokument:
US28116
Dokument v PDF obliki:
U-I-131-08.pdf
83 KB
Prenesite datoteko
U-I-131/08-4
22. 5. 2008
SKLEP
Ustavno sodišče je v postopku za preizkus pobude družbe Petrol, d. d., Ljubljana, ki jo zastopa odvetniška družba Ulčar in partnerji, o. p., d. n. o., Ljubljana, na seji 22. maja 2008
sklenilo:
Pobuda za začetek postopka za oceno ustavnosti in zakonitosti 10. in 10.b člena Odloka o nadomestilu za uporabo stavbnega zemljišča na območju Mestne občine Nova Gorica (Uradno glasilo, št. 10/97 in 2/99, Uradne objave, št. 19/99, 24/2000, 1/02 in 4/03 ter Uradni list RS, št. 133/03 in 88/04) se zavrže.
Obrazložitev
1. Pobudnica izpodbija 10. in 10.b člen Odloka o nadomestilu za uporabo stavbnega zemljišča na območju Mestne občine Nova Gorica (v nadaljevanju Odlok) in predlaga njegovo odpravo. Izpodbijani Odlok naj bi bil v neskladju s 14., 74., 147. in s 153. členom Ustave, z 61. členom Zakona o stavbnih zemljiščih (Uradni list SRS, št. 18/84 in nasl. – ZSZ) ter s 45. členom Zakona o preprečevanju omejevanja konkurence (Uradni list RS, št. 56/99 in nasl. – ZPOmK). V zvezi z utemeljitvijo pravnega interesa pobudnica navaja, da je zavezanka za plačilo nadomestila za uporabo stavbnega zemljišča na območju Mestne občine Nova Gorica. Prilaga odločbo Davčne uprave Republike Slovenije o odmeri nadomestila za leto 2006 in odločbo Ministrstva za finance, s katero je bila zavrnjena pritožba zoper prvostopenjsko odločbo. Navaja tudi, da je zoper dokončno odločitev upravnega organa začela upravni spor.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji se v primerih, ko izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep št. U-I-251/07 z dne 10. 1. 2008, Uradni list RS, št. 6/08). Navedeno stališče pobudniku ne onemogoča dostopa do Ustavnega sodišča, temveč pomeni le njegovo odložitev na čas po izčrpanju pravnih sredstev pred pristojnimi sodišči, če ne bo pobudnik svojih pravic uspešno zavaroval že v teh postopkih.
3. Pobudnica ni izkazala, da je pred vložitvijo pobude izčrpala pravna sredstva zoper odločbo o odmeri nadomestila za uporabo stavbnega zemljišča, in zato glede na razloge, navedene v sklepu št. U-I-251/07, ni izkazala pravnega interesa za oceno ustavnosti in zakonitosti Odloka, zaradi česar je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik